O fotografie cu un tânăr călare pe străzile din Iași s-a viralizat miercuri pe rețele sociale. În condițiile în care transportul în comun a fost suspendat, oamenii au bănuit că aceasta a fost soluția găsită de el pentru a se deplasa în oraș. Însă, el a călărit de fapt 50 de kilometri ca să ajungă în Iași, deoarece cursele de microbuz nu mai circulă.

Tânărul de 22 de ani s-a pregătit cum trebuie înainte să pornească în călătoria sa: pe față și-a pus o mască de protecție și a completat declarația pe propria răspundere.

El a fost surprins de mai mulți ieșeni călare prin Iaşi şi a fost oprit de forţele de ordine în centrul oraşului.

El le-a explicat poliţiştilor că este din localitatea Răducăneni şi că avea de rezolvat o problemă personală la Iaşi. Mai exact, iubita lui se afla la maternitate și tocmai urma să nască.

Ioana Bâlea, purtător de cuvânt al IPJ Iaşi, a declarat pentru Mediafax că tânărul le-a prezentat poliţiştilor o declaraţie pe propria răspundere, completată în conformitate cu Ordonanţa Militară 3/2020, însă a primit un avertisment pentru că în Iaşi nu se poate intra cu animale, în baza unei decizii a Consiliului Local.

VIDEO. Povestea emoționantă a tânărului din Iași care a plecat călare să-şi vadă soţia la maternitate: „N-am avut bani de taxi”